

**ประกาศองค์การบริหารส่วนตำบลนาพันสาม**

**เรื่อง กำหนดพื้นที่ควบคุมเหตุรำคาญ**

 ...............................................................................................

 ด้วยสถานการณ์ปัญหามลพิษทางอากาศภายในเขตพื้นที่องค์การบริหารส่วนตำบลนาพันสาม อำเภอเมือง จังหวัดเพชรบุรี จากฝุ่นละอองขนาดเล็ก (PM 2.5) ก่อให้เกิดเหตุรำคาญเป็นบริเวณกว้างจนก่อให้เกิดอันตรายต่อสุขภาพสาธารณชน

 อาศัยอำนาจตามมาตรา 28/1 วรรคสอง แห่งพระราชบัญญัติการสาธารณสุข พ.ศ. 2535 ซึ่งแก้ไขโดยพระราชบัญญัติการสาธารณสุข (ฉบับที่ 3) พ.ศ. 2560 ประกอบ ข้อ 4 และประกาศสาธารณสุข เรื่อง หลักเกณฑ์ วิธีการและเงื่อนไขการประกาศพื้นที่ควบคุมเหตุรำคาญ พ.ศ. 2561 เจ้าพนักงานท้องถิ่น จึงออกประกาศไว้ ดังต่อไปนี้

 ข้อ 1 ให้พื้นที่องค์การบริหารส่วนตำบลนาพันสาม เป็นพื้นที่ควบคุมเหตุรำคาญ

 ข้อ 2 แหล่งกำเนิดดังต่อไปนี้ เป็นแหล่งก่อเหตุรำคาญ ในพื้นที่ตามข้อ 1

 2.1 การเผาในที่โล่ง ได้แก่ การเผาหญ้า เผาตอซังข้าว เผาอ้อย เผาวัสดุทางการเกษตรและเผาขยะ เป็นต้น เว้นแต่การเผาวัสดุในพิธีกรรมตามจารีตประเพณี

 2.2 กิจกรรมอื่นใดที่ส่งผลกระทบต่อปัญหามลพิษทางอากาศ

 ข้อ 3 ให้ผู้ก่อเหตุรำคาญตามข้อ 2 ปฏิบัติตามหลักเกณฑ์ วิธีการ และเงื่อนไขการป้องกันและระงับเหตุรำคาญ ดังนี้

 3.1 ห้ามเผาในพื้นที่โล่งในพื้นที่ควบคุมเหตุรำคาญ

 3.2 ให้ปฏิบัติตามมาตรการลดฝุ่นละอองจากกิจกรรมที่ส่งผลกระทบต่อปัญหามลพิษทางอากาศอย่างเคร่งครัด

 1) มาตรการที่กำหนดไว้ในรายงานการประเมินผลกระทบสิ่งแวดล้อม

 2) มาตรการที่กำหนดไว้ในเงื่อนไขแนบท้ายใบอนุญาตก่อสร้าง ดัดแปลงอาคารหรือรื้อถอนอาคาร

 3) มาตรการที่กำหนดไว้ในเงื่อนไขแนบท้ายใบประกอบกิจการที่เป็นอันตรายต่อสุขภาพ

 ข้อ 4 ให้หน่วยงานที่กำกับดูแลแหล่งก่อเหตุรำคาญตามข้อ 2 รายงานผลการการดำเนินงานตามประกาศพื้นที่ควบคุมเหตุรำคาญให้เจ้าพนักงานท้องถิ่นทราบ ภายใน 7 วัน

 ข้อ 5 ผู้ใดฝ่าฝืนหรือไม่ปฏิบัติตามประกาศฉบับนี้ ต้องระวังโทษจำคุกไม่เกินสามเดือนหรือปรับไม่เกินสองหมื่นห้าพันบาท หรือทั้งจำและปรับตามมาตรา 74 แห่งพระราชบัญญัติการสาธารณสุข พ.ศ. 2535 ซึ่งแก้ไขเพิ่มเติมโดยพระราชบัญญัติการสาธารณสุข (ฉบับที่ 3) พ.ศ. 2560

 ข้อ 6 ประกาศนี้ให้มีผลบังคับใช้ตั้งแต่วันถัดไปจากวันประกาศไว้ในที่เปิดเผย ณ องค์การบริหารส่วนตำบลนาพันสาม และบริเวณที่กำหนดเป็นพื้นที่ควบคุมเหตุรำคาญและเมื่อได้แจ้งให้ผู้ก่อเหตุรำคาญรับทราบแล้ว

 จึงประกาศให้ทราบโดยทั่วกัน

 ประกาศ ณ วันที่ 6 เดือน กุมภาพันธ์ พ.ศ. 2568



(ลงชื่อ)

 (นายชอบ แกล้งกลั่น)

 นายกองค์การบริหารส่วนตำบลนาพันสาม